निजगढ विमानस्थल बनाउन अझै अलमल 
वैकल्पिक विमानस्थल बनाउन २०५४ मै सम्भाव्यता अध्ययन गरिएको निजगढमा अन्तर्राष्ट्रिय विमानस्थल बनाउन सरकार अझै अलमलमा परेको छ । 
काठमाडौँ — वैकल्पिक विमानस्थल बनाउन २०५४ मै सम्भाव्यता अध्ययन गरिएको निजगढमा अन्तर्राष्ट्रिय विमानस्थल बनाउन सरकार अझै अलमलमा परेको छ । २०६५ सालमा कोरियाली कम्पनी ल्याण्डमार्क वर्ल्ड वाइडले विस्तृत सम्भाव्यता अध्ययन सम्पन्न गरिसकेको यो परियोजनामा न्यून वातावरणीय क्षतिमा अन्तर्राष्ट्रिय विमानस्थल निर्माण कार्यलाई अघि बढाउन सरकारलाई सर्वोच्च अदालतले २०७९ असारमा परमादेश दिएको २ वर्ष बितिसक्दा पनि सरकारले आगामी वर्ष निजगढ अघि बढाउने ठोस कार्यक्रम ल्याएन । ‘निजगढ अन्तर्राष्ट्रिय विमानस्थल सार्वजनिक निजी साझेदारीमा निर्माण गर्न आगामी आर्थिक वर्षभित्र लगानीको ढाँचा र पूर्वतयारी सम्पन्न गरिने छ,’ अर्थमन्त्री पुनले भने । अर्थ मन्त्रालयले नागरिक उड्डयन प्रधिकरणलाई शेयर लगानीबापत आगामी आर्थिक वर्षकालागि ३ अर्ब ७७ करोड बजेट विनियोजन गरेको छ । यो रकमले प्राधिकरणले विमानस्थल पूर्वाधारमा खर्च गर्नुपर्छ ।